CELEX: 32021D0625
Language: fi
Date: 2021-04-14 00:00:00
Title: Komission päätös (EU, Euratom) 2021/625, annettu 14 päivänä huhtikuuta 2021, päämarkkinatakaajien verkoston perustamisesta ja komission unionin ja Euroopan atomienergiayhteisön puolesta toteuttamassa lainanotossa käytettäviä syndikoituja transaktioita varten myönnettyjen pääjärjestäjiä ja järjestäjiä koskevien valtuutusten hyväksyttävyyskriteerien määrittelemisestä

16.4.2021   
               
               
                  FI
               
               
                  Euroopan unionin virallinen lehti
               
               
                  L 131/170
               
            
         KOMISSION PÄÄTÖS (EU, Euratom) 2021/625,
         annettu 14 päivänä huhtikuuta 2021,
         päämarkkinatakaajien verkoston perustamisesta ja komission unionin ja Euroopan atomienergiayhteisön puolesta toteuttamassa lainanotossa käytettäviä syndikoituja transaktioita varten myönnettyjen pääjärjestäjiä ja järjestäjiä koskevien valtuutusten hyväksyttävyyskriteerien määrittelemisestä
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan atomienergiayhteisön perustamissopimuksen,
         ottaa huomioon unionin yleiseen talousarvioon sovellettavista varainhoitosäännöistä 18 päivänä heinäkuuta 2018 annetun Euroopan parlamentin ja neuvoston asetuksen (EU, Euratom) 2018/1046 (1),
         sekä katsoo seuraavaa:
         
                     (1)
                  
                  
                     Covid-19-kriisin taloudellisten ja sosiaalisten seurausten lievittämiseksi komissio valtuutetaan päätöksellä (EU, Euratom) 2020/2053 (2) ottamaan unionin puolesta lainaa pääomamarkkinoilta enintään 750 000 miljoonaa euroa vuoden 2018 hintoina Neuvoston asetuksen (EU) 2020/2094 (3)mukaisesti kyseisillä lainoilla rahoitetaan covid-19-kriisin jälkeinen elpymistä. Unioni antaa eri ohjelmista takaisin maksettavaa ja ei-takaisin maksettavaa tukea ja erityisesti tukea julkisiin investointeihin ja uudistuksiin Euroopan parlamentin ja neuvoston asetuksella (EU) 2021/241 (4) perustetun elpymis- ja palautumistukivälineen puitteissa.
                  
               
                     (2)
                  
                  
                     Komissiolla on jo valtuudet toimia unionin puolesta lainanottajana pääomamarkkinoilla rahoittaakseen rahoitustukea, joka on myönnetty neuvoston asetuksen (EU) N:o 407/2010 (5), neuvoston asetuksen (EY) N:o 332/2002 (6) sekä erityisesti neuvoston asetuksen (EY, Euratom) N:o 480/2009 (7) ja Euroopan parlamentin ja neuvoston päätöksen (EU) 2020/701 (8) mukaisesti annetun makrotaloudellisen rahoitusavun myöntämistä eri maille koskevien Euroopan parlamentin ja neuvoston päätösten mukaisesti, ja neuvoston asetuksen (EU) 2020/672 (9) mukaisesti.
                  
               
                     (3)
                  
                  
                     Lisäksi komissio valtuutetaan neuvoston päätöksellä77/270/Euratom (10) ottamaan pääomamarkkinoilta lainaa Euroopan atomienergiayhteisön (Euratom) puolesta tiettyjen ydinenergiateollisuuden investointihankkeiden rahoittamiseksi jäsenvaltioissa ja joissakin Keski- ja Itä-Euroopan kolmansissa maissa.
                  
               
                     (4)
                  
                  
                     Varainhoitoasetuksen 282 artiklan 3 kohdan mukaan varainhoitoasetuksen X osaston rahoitusapua koskevien säännösten soveltaminen alkoi 1 päivänä tammikuuta 2021.
                  
               
                     (5)
                  
                  
                     Pääomamarkkinoiden käyttö tapahtuu laajassa mittakaavassa, ja liikkeeseenlaskuja tapahtuu usein. Pääomamarkkinoiden vastaanottokyky on rajallinen. Tämän vuoksi rahoitustoimien organisoinnin on oltava joustavaa. Näin ollen on tarpeen, että komissio vahvistaa valmiuksiaan käyttää luottolaitosten toimivaa ja pätevää verkostoa velkapapereiden ensisijoitusten, tällaisten sijoitusten markkinoinnin ja tarvittaessa asiaankuuluvien rahoituspalvelujen, kuten rehellisen markkinaneuvonnan ja -tietouden, tarjoamiseksi.
                  
               
                     (6)
                  
                  
                     Verkostoon hyväksytyt päämarkkinatakaajat voivat osallistua komission järjestämiin huutokauppoihin, jotka koskevat lainanottoa pääomamarkkinoilta. Hyväksyttävyyskriteerien määrittely perustuu kokemuksiin, joita on saatu luottolaitosten valinnasta nykyisissä rahoitustukiohjelmissa. Se perustuu myös valtionlainan liikkeeseenlaskijoiden ja ylikansallisten liikkeeseenlaskijoiden parhaisiin käytäntöihin.
                  
               
                     (7)
                  
                  
                     Jotta lainanotto- ja velanhoitotoimet voitaisiin hoitaa sujuvasti ja tehokkaasti, komission kaikkiin lainanottotoimiin olisi sovellettava päämarkkinatakaajien verkostoa koskevia järjestelyjä.
                  
               
                     (8)
                  
                  
                     Luottolaitoksilla olisi oltava oikeus päämarkkinatakaajien verkoston jäsenyyteen, jos ne täyttävät hyväksyttävyyskriteerit. Kriteerien tarkoituksena on taata päämarkkinatakaajien tehtävien tehokas suorittaminen, erityisesti markkinatoimien asianmukaisuus ja merkintäsitoumusten noudattaminen. Tässä yhteydessä on ratkaisevan tärkeää, että vaatimukset täyttävillä päämarkkinatakaajilla on vakaa organisaatiorakenne, ammatilliset valmiudet ja johtamiskyky sekä merkittävä markkinatoiminta valtionlainojen ja ylikansallisten organisaatioiden joukkovelkakirjojen merkinnän alalla; niiden on myös noudatettava asiaa koskevaa sääntelykehystä, erityisesti unionin vakavaraisuusvaatimusten (11) ja niiden valvonnan (12) osalta. Avoimuusperiaatteen mukaisesti kyseiset kriteerit ja päätökset, joilla luottolaitos hyväksytään päämarkkinatakaajaksi, olisi julkaistava Euroopan unionin virallisessa lehdessä.
                  
               
                     (9)
                  
                  
                     Jäsenyys jäsenvaltion tai ylikansallisen liikkeeseenlaskijan ylläpitämässä päämarkkinatakaajien verkostossa antaa luottolaitokselle oikeuden osallistua kyseisen liikkeeseenlaskijan julkisen velan julkisiin huutokauppoihin. Säännöllinen aktiivinen osallistuminen valtionlainan liikkeeseenlaskijoiden tai ylikansallisten organisaatioiden huutokauppamenettelyihin on luotettava osoitus kokemuksesta julkisen velan hoitoon liittyvistä toimista. Unionin päämarkkinatakaajien verkoston jäsenyyden ehtona olisi sen vuoksi oltava jäsenyys vähintään yhden jäsenvaltion tai eurooppalaisen ylikansallisen liikkeeseenlaskijan päämarkkinatakaajien verkostossa tai päämarkkinatakausmekanismissa.
                  
               
                     (10)
                  
                  
                     Sen jälkeen, kun päävälittäjät on hyväksytty päämarkkinatakaajien verkoston jäseniksi, niiden olisi voitava käyttää nimikettä ”Euroopan unionin päämarkkinatakaajaverkoston jäsen” (Member of the European Union Primary Dealer Network) ja osallistua kaikkiin unionin ja Euratomin velkapapereita koskeviin huutokauppoihin. Kyseisten markkinatakaajien olisi ostettava huutokaupattujen määrien painotettua vähimmäiskeskiarvoa vastaava määrä ja noudatettava tiettyjä raportointivelvoitteita.
                  
               
                     (11)
                  
                  
                     Päämarkkinatakaajien olisi myös noudatettava päämarkkinatakaajien verkostoon osallistumista koskevia yleisiä ehtoja ja edellytyksiä, erityisesti verkoston jäsenten oikeuksia, sitoumuksia ja velvoitteita, vuosittaista uudelleentarkastelua, raportointivelvoitteita sekä sääntöjä, jotka koskevat tarkastuksia, jäsenyyden tilapäistä keskeyttämistä, verkoston ulkopuolelle sulkemista sekä mahdollisuutta erota päämarkkinatakaajien verkostosta.
                  
               
                     (12)
                  
                  
                     Edellä johdanto-osan 3 ja 4 kappaleessa tarkoitettuihin lainaohjelmiin kuuluvien velkapapereiden liikkeeseenlasku tapahtuu huutokauppojen lisäksi myös syndikoinnin tai suunnattujen antien kautta. Tätä varten komissio nimeää kutakin lainanottotransaktiota varten luottolaitokset, jotka täyttävät syndikoituja liiketoimia ja suunnattuja anteja koskevat vahvistetut hyväksyttävyysvaatimukset.
                  
               
                     (13)
                  
                  
                     Päämarkkinatakaajien verkoston jäsenten, jotka ostavat suuremman painotetun keskimääräisen prosenttiosuuden huutokaupatuista määristä kuin mitä vaaditaan päämarkkinatakaajien verkostoon jäseneltä ja joilla on riittävä markkinaosuus unionin ja Euratomin velkapaperien jälkimarkkinoilla, pitäisi voida toimia syndikoitujen transaktioiden pääjärjestäjinä ja järjestäjinä. Tämän markkinatakaajien ryhmän olisi myös sitouduttava edistämään unionin ja Euratomin velkapapereiden likviditeettiä markkinatakaustoimin, tarjoamaan komissiolle rehellistä neuvontaa ja markkinatietoutta sekä edistämään unionin ja Euratomin liikkeeseenlaskuja sijoittajien kanssa.
                  
               
                     (14)
                  
                  
                     Pääjärjestäjän ja järjestäjän rooleihin liittyviä tehtäviä olisi pidettävä asetuksen (EU, Euratom) 2018/1046 liitteessä I olevan 1 luvun 2 jakson 11.1 kohdan j alakohdassa tarkoitettuina rahoituspalveluina. Hyväksyttävyysehdot täyttävien päämarkkinatakaajien nimeämisen syndikaatin jäseniksi tiettyä liikkeeseenlaskutransaktiota varten olisi sen vuoksi perustuttava neuvottelumenettelyyn, jota ennen ei julkaista hankintailmoitusta. Tähän menettelyyn olisi sisällyttävä ehdotuspyynnön lähettäminen hyväksytyille markkinatakaajille ja komission vastaanottamien ehdotusten arviointi.
                  
               
                     (15)
                  
                  
                     Kun otetaan huomioon, että komission odotetaan käyttävän runsaasti pääomamarkkinoita varainhankintaan, on tarpeen luoda joustava, nopea ja tehokas mekanismi, jolla pankkeja nimitetään pääjärjestäjiksi ja järjestäjiksi syndikoituja transaktioita varten. Sen vuoksi on tarpeen tarjota oikeudenmukainen ja avoin perusta, jonka avulla ehdotuspyynnöt voidaan rajata koskemaan sellaisten päämarkkinatakaajien alaryhmää, jotka pystyvät osallistumaan syndikaattien toimintaan. Tämä lisävalinta on tarpeen, jotta voidaan tasapainottaa tarve kilpailulle syndikaatin tukemista koskevien palvelujen hankintamenettelyssä ja tarve valmistella tehokkaasti aikasidonnaisia transaktioita sekä välttää päämarkkinatakaajien päällekkäiset toimet, kun tehdään tarjouksia syndikaatin valtuutuksista. Pankkien valinnan olisi perustuttava laadullisiin ja määrällisiin kriteereihin, jotka liittyvät hyväksyttyjen päämarkkinatakaajien osoitettuun kykyyn tukea valtionlainan liikkeeseenlaskuja ja ylikansallisten organisaatioiden liikkeeseenlaskuja ensi- ja jälkimarkkinoilla sekä niiden kykyyn jakaa velkapapereita sijoittajille. Tämän prosessin olisi myös tarjottava vuorottelujärjestelmä, jolla varmistetaan yhtäläiset osallistumismahdollisuudet kaikille hyväksytyille päämarkkinatakaajille.
                  
               
                     (16)
                  
                  
                     Ottaen huomioon tarve suojata unionin taloudellisia etuja olisi vahvistettava seurantasäännöt sen varmistamiseksi, että päämarkkinatakaajien verkoston jäsenet noudattavat tässä päätöksessä ja muissa asiaan liittyvissä sovellettavissa säännöksissä, erityisesti yleisissä ehdoissa, asetettuja velvoitteita. Euroopan petostentorjuntaviraston (OLAF) olisi tarvittaessa osallistuttava tähän valvontaan.
                  
               
                     (17)
                  
                  
                     Julkisten laitosten ja sähköisten alustojen kautta tapahtuvaan lainanottoon ja velanhoitoon ei liity finanssialalla toimivien vastapuolten valintaa. Tästä syystä tätä päätöstä ei pitäisi soveltaa niihin,
                  
               ON HYVÄKSYNYT TÄMÄN PÄÄTÖKSEN:
         LUKU 1
         
            KOHDE, SOVELTAMISALA JA MÄÄRITELMÄT
         
         
            1 artikla
            Kohde ja soveltamisala
            
               1.   Tällä päätöksellä perustetaan päämarkkinatakaajien verkosto ja vahvistetaan sen jäsenten valintaa koskevat hyväksyttävyyskriteerit ja menettelysäännökset sekä verkoston jäsenten oikeudet ja velvoitteet.
            
            
               2.   Tätä päätöstä sovelletaan kaikkiin komission unionin ja Euratomin puolesta toteuttamiin lainanotto- ja velanhoitotoimiin, joissa komissio valitsee yksityisiä finanssialalla toimivia vastapuolia.
            
         
         
            2 artikla
            Määritelmät
            Tässä päätöksessä tarkoitetaan:
            
                        1)
                     
                     
                        ’huutokaupalla’ unionin ja Euratomin velkapapereiden liikkeeseenlaskuprosessia, joka perustuu kilpaileviin tarjouksiin ensimarkkinoilla toimivan huutokauppapaikan kautta;
                     
                  
                        2)
                     
                     
                        ’lainaohjelmilla’ unionin ja Euratomin ohjelmia, joihin sisältyy lainanottoa rahoitusmarkkinoilta, erityisesti rahoitustukea, josta on päätetty asetuksen (EU) N:o 407/2010, asetuksen (EY) N:o 332/2002 sekä asetuksen (EY, Euratom) N:o 480/2009 tai päätöksen (EU) 2020/701 mukaisesti annettujen makrotaloudellisen rahoitusavun myöntämistä eri maille koskevien Euroopan parlamentin ja neuvoston päätösten mukaisesti, sekä rahoitustukea, josta on päätetty asetuksen (EU) 2020/672 mukaisesti, päätöksessä 77/270/Euratom säädettyä Euratom-ohjelmaa ja päätöksen (EU, Euratom) 2020/2053 5 artiklan mukaista lainanottoa;
                     
                  
                        3)
                     
                     
                        ’luottolaitoksella’ Euroopan parlamentin ja neuvoston asetuksen (EU) N:o 575/2013 (13) 4 artiklan 1 kohdan 1 alakohdassa määriteltyä luottolaitosta;
                     
                  
                        4)
                     
                     
                        ’velkapapereilla’ unionin ja/tai Euratomin liikkeeseen laskemia velkasitoumuksia ja/tai lyhytaikaisia rahoitusvälineitä, kuten valtion velkasitoumuksia, sekä mitä tahansa muuta rahoitusvälinettä;
                     
                  
                        5)
                     
                     
                        ’päämarkkinatakaajien verkoston jäsenillä’ luottolaitoksia, jotka täyttävät 4 artiklassa säädetyt hyväksyttävyyskriteerit ja jotka mainitaan 11 artiklassa tarkoitetussa luettelossa;
                     
                  
                        6)
                     
                     
                        ’Eurooppalaisella ylikansallisella liikkeeseenlaskijalla’ Euroopan neuvoston kehityspankkia, Euroopan rahoitusvakausvälinettä, Euroopan vakausmekanismia, Euroopan investointipankkia ja Pohjoismaiden investointipankkia;
                     
                  
                        7)
                     
                     
                        ’sidosyhteisöllä’ direktiivin 2002/87/EY (14) 2 artiklan 12 kohdassa määriteltyyn samaan ryhmään kuuluvaa yhteisöä.
                     
                  
         
            3 artikla
            Päämarkkinatakaajien verkoston perustaminen
            Unionin päämarkkinatakaajien verkoston, jäljempänä ’päämarkkinatakaajien verkosto’, on oltava sellaisten luottolaitosten ryhmä, jotka voivat osallistua seuraaviin komission lainanotto- ja velanhoitotoimiin:
            
                        a)
                     
                     
                        velkapaperien tarjoaminen ensimarkkinoille, erityisesti huutokauppojen ja syndikoitujen transaktioiden kautta;
                     
                  
                        b)
                     
                     
                        unionin ja Euratomin velkapapereiden likviditeetin lisääminen rahoitusmarkkinoilla;
                     
                  
                        c)
                     
                     
                        reilun neuvonnan ja markkinatietouden tarjoaminen komissiolle;
                     
                  
                        d)
                     
                     
                        unionin ja Euratomin velkapapereiden markkinoille tarjoamisen edistäminen ja kehittäminen.
                     
                  
         2 LUKU
         
            PÄÄMARKKINATAKAAJIEN VERKOSTON JÄSENYYS
         
         
            4 artikla
            Päämarkkinatakaajien verkostoa koskevat hyväksyttävyyskriteerit
            Luottolaitokset, jotka täyttävät seuraavat kriteerit, hyväksytään päämarkkinatakaajien verkoston jäseniksi:
            
                        a)
                     
                     
                        ne ovat oikeushenkilöitä, jotka ovat sijoittautuneet unioniin tai Euroopan talousalueen maahan ja joiden kotipaikka on unionissa tai Euroopan talousalueen maassa;
                     
                  
                        b)
                     
                     
                        niillä on toimilupa harjoittaa luottolaitostoimintaa unionissa Euroopan parlamentin ja neuvoston direktiivin 2013/36/EU (15) mukaisesti, ja ne ovat unionin toimivaltaisen viranomaisen valvonnassa; ja
                     
                  
                        c)
                     
                     
                        ne ovat jäsenvaltion tai eurooppalaisen ylikansallisen liikkeeseenlaskijan vastapuoleksi perustetun eurooppalaisen valtionlainan liikkeeseenlaskijoiden tai ylikansallisten päämarkkinatakaajien verkoston jäseniä. Tätä päätöstä sovellettaessa eurooppalaisella valtionlainan liikkeeseenlaskijoiden tai ylikansallisten päämarkkinatakaajien verkostolla tarkoitetaan jompaakumpaa seuraavista yhteisöistä:
                        
                                    i)
                                 
                                 
                                    rahoituslaitosten verkosto, ryhmä tai järjestäytynyt järjestelmä, jonka valtionlainan liikkeeseenlaskija tai ylikansallinen liikkeeseenlaskija on nimennyt toimimaan markkinoiden vastapuolena julkisen velan hoidossa ja jonka jäsenyyteen kuuluu tyypillisesti osallistuminen julkisten velkapaperien liikkeeseenlaskuihin huutokaupoissa;
                                 
                              
                                    ii)
                                 
                                 
                                    päämarkkinatakausmekanismi, joka olennaisilta osin vastaa i alakohdassa tarkoitettua verkostoa, ryhmää tai organisoitua järjestelmää.
                                 
                              
                  
         
            5 artikla
            Sitoumukset
            Päämarkkinatakaajien verkoston jäsenten on täytettävä seuraavat sitoumukset:
            
                        a)
                     
                     
                        niiden on ostettava puolivuosittain painotetun keskiarvon mukaisesti laskettuna vähintään 0,05 prosenttia unionin ja/tai Euratomin huutokauppaamista määristä liitteessä olevan A osan mukaisesti;
                     
                  
                        b)
                     
                     
                        niiden on noudatettava velvoitetta, jonka mukaan komissiolle on raportoitava tarkasti, oikea-aikaisesti ja täysimääräisesti kuukausittain unionin ja Euratomin velkapapereilla toteutetun kaupankäynnin volyymit Euroopan unionin talous- ja rahoituskomitean EU:n valtionvelkamarkkinoita käsittelevän alakomitean vahvistaman EU:n valtionvelan jälkimarkkinoilla käytävän kaupan yhdenmukaistetun raportointimallin mukaisesti. Raportoinnin laatua on arvioitava säännöllisesti, ja tulokset on ilmoitettava asianomaiselle päämarkkinatakaajalle. Päämarkkinatakaajalle on ilmoitettava, jos toimitetut tiedot eivät ole tarkkoja, jotta voidaan
                     
                  
                        c)
                     
                     
                        niiden on toimitettava allekirjoitettu jäljennös Euroopan unionin päämarkkinatakaajia koskevista yleisistä ehdoista (General terms and conditions for European Union primary dealers, GTC), jäljempänä ’GTC-ehdot’;
                     
                  
                        d)
                     
                     
                        niiden on varmistettava, että päämarkkinatakaajan kaupankäyntihenkilöstölle annetut kaupankäyntiluvat tarkistetaan neljännesvuosittain ja että ne ovat pätevästi voimassa;
                     
                  
                        e)
                     
                     
                        niiden on noudatettava markkinakäytäntöjä ja etiikkaa ja erityisesti seuraavia käytänteitä:
                        
                                    i)
                                 
                                 
                                    Päämarkkinatakaajien on noudatettava menettelytapasääntöjä ja korkeatasoisimpia markkinakäytäntöjä, joita sovelletaan niiden euromääräisiin kiinteätuottoisiin liiketoimiin.
                                 
                              
                                    ii)
                                 
                                 
                                    Komissio arvioi päämarkkinatakaajien toimintaa syndikoitujen transaktioiden ja muiden velanhoitotoimien toteuttamisen aikana valmiuden, markkinaneutraaliuden sekä hallitun ja tehokkaan toteutuksen kannalta.
                                 
                              
                                    iii)
                                 
                                 
                                    Kunkin päämarkkinatakaajan on ilmoitettava viipymättä komissiolle jäsenvaltion toimivaltaisen viranomaisen sitä vastaan aloittamasta menettelystä, joka koskee päämarkkinatakaajan luottolaitoksena harjoittamaa toimintaa. Kunkin päämarkkinatakaajan on ilmoitettava komissiolle kaikista tämän menettelyn johdosta toteutetuista toimenpiteistä tai päätöksistä.
                                 
                              
                                    iv)
                                 
                                 
                                    Kunkin päämarkkinatakaajan on ilmoitettava komissiolle viipymättä, jos päämarkkinatakaaja tai jokin sen sidosyhteisöistä on tuomittu rikoksesta, veropetos mukaan luettuna, tai jos sille on määrätty hallinnollisia tai kurinpidollisia seuraamuksia tai jos sen jäsenyys on keskeytetty tilapäisesti tai se on suljettu pysyvästi toimialajärjestön ulkopuolelle missä tahansa jäsenvaltiossa.
                                 
                              
                                    v)
                                 
                                 
                                    Päämarkkinatakaajien ja niiden sidosyhteisöjen on sovellettava rahanpesun ja terrorismin rahoituksen torjuntaan liittyviä toimenpiteitä voimassa olevien kansallisten ja unionin lakien ja asetusten mukaisesti. Jos jäsenvaltion toimivaltainen viranomainen havaitsee puutteita rahanpesun tai terrorismin rahoituksen torjunnassa tai määrää jonkin rahanpesun tai terrorismin rahoituksen torjuntaa koskevan seuraamuksen, päämarkkinatakaajien on ilmoitettava asiasta välittömästi komissiolle ja raportoitava korjaavista toimenpiteistään.
                                 
                              
                                    vi
                                 
                                 
                                    Päämarkkinatakaajan on varmistettava, ettei se toteuta unionin ja Euratomin velkapapereihin liittyviä transaktioita, joihin osallistuu vastapuoli, joka on rekisteröity tai sijoittautunut maahan, joka sisältyy veroasioissa yhteistyöhaluttomia lainkäyttöalueita koskevaan EU:n luetteloon tai joka on yksilöity suuririskiseksi kolmanneksi maaksi direktiivin (EU) 2015/849 9 artiklan 2 kohdan mukaisesti ja joka mainitaan delegoidussa asetuksessa (EU) 2016/1675 tai joka ei tosiasiallisesti noudata läpinäkyvyyttä ja tietojenvaihtoa sekä seuraamusjärjestelmien rikkomisia koskevia unionin tai kansainvälisesti sovittuja veronormeja, erityisesti Euroopan unionin toiminnasta tehdyn sopimuksen 215 artiklan mukaisia rajoittavia toimenpiteitä;
                                 
                              
                  
                        f)
                     
                     
                        niiden on käsiteltävä kaikkia komissiolta saatuja tietoja luottamuksellisesti.
                     
                  
         
            6 artikla
            Yleiset ehdot ja edellytykset
            
               1.   GTC-ehtoja sovelletaan kaikkiin komission tämän päätöksen mukaisiin lainaohjelmiin liittyviin lainanotto- ja velanhoitotoimiin.
            
            
               2.   GTC-ehdoissa on tämän päätöksen mukaisesti
               
                           a)
                        
                        
                           vahvistettava yksityiskohtaiset tiedot velvoitteista sinä aikana, kun päämarkkinatakaajat ovat verkoston jäseniä;
                        
                     
                           b)
                        
                        
                           vahvistettava vuotuisen uudelleentarkastelun sisältö ja menettely;
                        
                     
                           c)
                        
                        
                           vahvistettava yksityiskohtaiset tiedot raportointivelvoitteista;
                        
                     
                           d)
                        
                        
                           vahvistettava tarkastuksia koskevat säännöt;
                        
                     
                           e)
                        
                        
                           vahvistettava yksityiskohtaiset säännöt ja menettelyt, jotka koskevat jäsenyyden tilapäistä keskeyttämistä, keskeytyksen kumoamista ja pysyvää sulkemista päämarkkinatakaajien verkoston ulkopuolelle; ja
                        
                     
                           f)
                        
                        
                           määrättävä mahdollisuudesta erota päämarkkinatakaajien verkostosta.
                        
                     
            
               3.   Määräajat lasketaan seuraavasti:
               
                           a)
                        
                        
                           jos määräaika ilmaistaan päivinä tai kuukausina tietystä ajankohdasta tai tapahtumasta, päivää tai kuukautta, johon kyseinen päivämäärä osuu tai tapahtuma toteutuu, ei lasketa kuuluvaksi määräaikaan;
                        
                     
                           b)
                        
                        
                           päivinä ilmaistuihin määräaikoihin sisältyvät ainoastaan pankkipäivät. pankkipäivät määritellään Luxemburgin yleisten vapaapäivien kalenterin mukaisesti (https://www.abbl.lu/fr/topic/bank-holidays/);
                        
                     
                           c)
                        
                        
                           kuukausina ilmaistu määräaika päättyy sen viimeisen kuukauden päivän päättyessä, joka vastaa sitä päivää, jona päivämäärä tai tapahtuma, josta määräaika lasketaan, päättyi tai tapahtui;
                        
                     
                           d)
                        
                        
                           jos kuukausina tai vuosina ilmaistun määräajan näin laskettua päättymispäivää ei ole määräajan viimeisenä kuukautena, määräaika päättyy kyseisen kuukauden viimeisen päivän päättyessä;
                        
                     
                           e)
                        
                        
                           jos kuukausina ilmaistu aika päättyy yleisenä tai yleisenä vapaapäivänä, sitä pidennetään ensimmäisen seuraavan työpäivän loppuun.
                        
                     
         
         
            7 artikla
            Päämarkkinatakaajien verkoston jäsenien oikeudet
            Päämarkkinatakaajien verkoston jäsenillä on seuraavat oikeudet:
            
                        a)
                     
                     
                        ne voivat mainostaa itseään ”Euroopan unionin päämarkkinatakaajien verkoston jäsenenä”;
                     
                  
                        b)
                     
                     
                        ne voivat osallistua unionin tai Euratomin velkapapereiden huutokauppoihin ja tehdä niissä tarjouksia;
                     
                  
                        c)
                     
                     
                        niiden on saatava säännöllisesti, vähintään kerran vuodessa, palautetta suorituskyvystään, erityisesti suoriutumisestaan huutokaupoissa ja jälkimarkkinoilla; palautteen on perustuttava 11 artiklassa tarkoitettuun sisäiseen arviointiprosessiin puolueettomin perustein, jotka on ilmoitettava päämarkkinatakaajille;
                     
                  
                        d)
                     
                     
                        rajoittamatta 3 luvun soveltamista niiden pitää olla hyväksyttäviä velanhoitotoimiin, mukaan lukien seuraavat toimet:
                        
                                    i)
                                 
                                 
                                    suunnatut annit;
                                 
                              
                                    ii)
                                 
                                 
                                    Euroopan parlamentin ja neuvoston asetuksen (EU) 2015/2365 (16) 3 artiklan 9 kohdassa määritellyt arvopapereilla toteutettavat takaisinostotransaktiot;
                                 
                              
                                    iii)
                                 
                                 
                                    komission delegoidun asetuksen (EU) 2017/583 (17) liitteessä III olevan 1 jakson 10 kohdassa määritellyt vaihtosopimukset;
                                 
                              
                  
                        e)
                     
                     
                        niillä on oikeus erota milloin tahansa päämarkkinatakaajien verkoston jäsenyydestä ilmoittamalla siitä komissiolle. Ero tulee voimaan ilmoituspäivää seuraavan toisen kuukauden ensimmäisenä pankkipäivänä.
                     
                  
         3 LUKU
         
            SYNDIKOITUJEN TRANSAKTIOIDEN PÄÄJÄRJESTÄJIEN JA JÄRJESTÄJIEN VALTUUTUKSET
         
         
            8 artikla
            Syndikoitujen transaktioiden pääjärjestäjiä ja järjestäjiä koskevat hyväksyttävyysvaatimukset
            Päämarkkinatakaajien verkoston jäsenet voivat toimia pääjärjestäjinä ja järjestäjinä syndikoiduissa transaktioissa edellyttäen, että seuraavat edellytykset täyttyvät:
            
                        a)
                     
                     
                        ne ovat ostaneet vähintään 2,00 prosenttia unionin ja Euratomin huutokauppaamasta määrästä painotettuun keskiarvoon perustuen kaikissa kolmessa viimeisessä huutokaupassa;
                     
                  
                        b)
                     
                     
                        ne ovat toimittaneet tämän päätöksen mukaisesti raportoitujen transaktiotietojen perusteella todisteet siitä, että niillä on unionin ja Euratomin velkapapereiden jälkimarkkinoilla vähintään 2,00 prosentin markkinaosuus;
                     
                  
                        c)
                     
                     
                        ne ovat hyväksyneet syndikoitujen transaktioiden pääjärjestäjien ja järjestäjien valtuutuksia koskevat yleiset ehdot, jotka voivat olla osa GTC-ehtoja; ja
                     
                  
                        d)
                     
                     
                        ne ovat hyväksyneet maksutaulukon.
                     
                  
         
            9 artikla
            Maksutaulukko
            Lainanotto- ja velanhoitotoimiin sovelletaan 8 artiklan d alakohdassa tarkoitettua maksutaulukkoa. Maksutaulukossa on vahvistettava korvaus, joka on oikeassa suhteessa kustannuksiin ja riskeihin, joita hyväksytyille päämarkkinatakaajille aiheutuu unionin ja Euratomin lainanotto- ja velanhoitotoimien toteuttamisesta, samalla kun varmistetaan kustannustehokkuus unionissa ja otetaan huomioon unionin velan liikkeeseenlaskun erityispiirteet, erityisesti määrät ja erääntymisajat. Maksutaulukkoon on viitattava syndikoituja transaktioita koskevien pääjärjestäjien ja järjestäjien valtuutusten yleisten ehtojen liitteessä.
         
         
            10 artikla
            Lisäsitoumukset
            Päämarkkinatakaajien verkoston jäsenet, jotka täyttävät 8 artiklassa säädetyt hyväksyttävyyskriteerit, voidaan valita syndikoitujen transaktioiden valtuutetuiksi pääjärjestäjiksi ja järjestäjiksi sen perusteella, miten niiden arvioidaan sitoutuneen toteuttamaan mitä tahansa seuraavista toiminnoista:
            
                        a)
                     
                     
                        ne ylläpitävät parhaan kykynsä mukaan unionin ja Euratomin velkapaperien likviditeettiä markkinatakaustoiminnalla ja edistävät siten hinnanmuodostusta, jälkimarkkinoiden tehokkuutta ja kaupankäynnin asianmukaista toteuttamista;
                     
                  
                        b)
                     
                     
                        ne tarjoavat komissiolle rehellistä neuvontaa ja markkinatietoutta, jotta se voi suunnitella ja toteuttaa lainaohjelmia, ja erityisesti antavat neuvoja ennen rahoitusohjelman julkaisemista ja lainaohjelmien mukaisten velanhoitotoimien valmistelun yhteydessä;
                     
                  
                        c)
                     
                     
                        ne toimittavat komissiolle säännöllisesti tietoja markkinasuuntauksista sekä analyyseja ja tutkimuksia kiinteätuottoisten markkinoiden toiminnasta ja erityisesti valtionlainan liikkeeseenlaskijoiden, ylikansallisten organisaatioiden tai valtiosidonnaisten laitosten toiminnasta;
                     
                  
                        d)
                     
                     
                        ne edistävät ja kehittävät unionin ja Euratomin velkapapereiden tarjoamista monipuoliselle ja laajalle sijoittajayhteisölle osana niiden liiketoimintastrategiaa.
                     
                  
         
            11 artikla
            Syndikaatin valinta
            
               1.   Syndikaatit valitaan asetuksen (EU, Euratom) 2018/1046 liitteessä I olevan 1 luvun 2 jakson 11.1 kohdan j alakohdan mukaisesti neuvottelumenettelyssä julkaisematta etukäteen hankintailmoitusta.
            
            
               2.   Komissio lähettää ehdotuspyynnöt päämarkkinatakaajien verkoston hyväksyttyjen jäsenten alaryhmälle, joka täyttää 8 ja 10 artiklassa säädetyt edellytykset, ja pyytää osallistumistarjouksen pääjärjestäjänä tai järjestäjänä toimimisesta.
            
            
               3.   Hyväksyttyjen päämarkkinatakaajien alaryhmän, jolle ehdotuspyyntö lähetetään, valinnan on perustuttava objektiivisiin laadullisiin ja määrällisiin kriteereihin, jotka liittyvät hyväksyttyjen päämarkkinatakaajien osoitettuun kykyyn tukea valtionlainan liikkeeseenlaskuja ja ylikansallisten organisaatioiden liikkeeseenlaskuja ensi- ja jälkimarkkinoilla sekä niiden kykyyn jakaa velkapapereita sijoittajille. Näihin kriteereihin on sisällyttävä myös 10 artiklassa lueteltujen toimintojen suorittamisen arviointi. Komissio soveltaa vuorottelukriteeriä varmistaakseen, että kaikkia päämarkkinatakaajien verkoston hyväksymisehdot täyttäviä jäseniä pyydetään säännöllisesti vastaamaan ehdotuspyyntöihin.
            
            
               4.   Edellä 2 kohdassa tarkoitetuilta hyväksytyiltä jäseniltä saadut ehdotukset arvioidaan objektiivisin ja määrällisin lisäperustein tavoitteena perustaa sellainen yhteenliittymä, jonka kokoonpano on paras mahdollinen järjestäjien yhdistelmä tietyn transaktion optimaalisen toteuttamisen varmistamiseksi.
            
            
               5.   Ehdotuspyyntöjen toimittamista ja vastaanotettujen ehdotusten arviointia koskevat kriteerit on ilmoitettava päämarkkinatakaajien verkoston jäsenten alaryhmälle yhdessä ehdotuspyynnön kanssa.
            
         
         4 LUKU
         
            PÄÄMARKKINATAKAAJIEN VERKOSTON JÄSENYYDEN HAKEMINEN JA LUETTELON LAATIMINEN SEKÄ SEURANTA
         
         
            12 artikla
            Päämarkkinatakaajien verkoston jäsenyyden hakeminen ja luettelo
            
               1.   Asiasta kiinnostuneiden luottolaitosten on toimitettava komissiolle hakemus päämarkkinatakaajien verkoston jäseneksi täyttämällä ja toimittamalla hakemuslomake ja liitteenä oleva hyväksymisperusteita koskeva tarkistuslista, jotka ovat saatavilla komission verkkosivustolla.
            
            
               2.   Päämarkkinatakaajien verkostoon pääsyä koskevassa hakemuksessa on oltava näyttö 4 ja 5 artiklan noudattamisesta. Tätä varten hakemukseen liitettävät todisteet ja todistusasiakirjat esitetään yksityiskohtaisesti hakulomakkeessa ja sen liitteissä.
            
            
               3.   Jos hakemuslomake on puutteellinen, tiedot ovat puutteellisia tai tiedot ovat riittämättömiä, hakijaa voidaan pyytää toimittamaan tarvittavat lisätiedot. Jos tarvittavia lisätietoja ei toimiteta asetetussa määräajassa, hakemus hylätään.
            
            
               4.   Väärien, harhaanjohtavien tai virheellisten tietojen tai asiakirjojen antaminen hakuprosessin aikana johtaa siihen, että hakijaa ei hyväksytä päämarkkinatakaajien verkostoon tai, tapauksen mukaan, että tämä suljetaan päämarkkinatakaajien verkoston ulkopuolelle tämän päätöksen 15 artiklan mukaisesti.
            
            
               5.   Kunkin päämarkkinatakaajan on ilmoitettava hakemuslomakkeessa, että se hyväksyy GTC-ehdot, tunnustaa siten niiden sitovan luonteen ja sitoutuu niiden noudattamiseen.
            
            
               6.   Hakemuslomake ja GTC-ehdot on allekirjoitettava, ja GTC-ehtojen jokaisella sivulla on myös oltava parafointi päämarkkinatakaajan asianmukaisesti valtuutetulta edustajalta, jolla on asianomaisen lainkäyttöalueen sovellettavan lainsäädännön ja asiaankuuluvien yhtiöasiakirjojen perusteella valtuudet pätevästi sitouttaa asianomainen päämarkkinatakaaja GTC-ehtojen mukaisten velvoitteiden noudattamiseen ja toimintojen suorittamiseen. Tätä varten hakemuslomaketta jätettäessä on toimitettava ote asianomaisesta kaupparekisteristä.
            
            
               7.   Kaikki tähän päätökseen ja GTC-ehtoihin liittyvät tiedonannot, ilmoitukset ja muut tiedot toimitetaan päämarkkinatakaajien hakemuslomakkeessa valitsemaan osoitteeseen ja osoitetaan hakemuslomakkeessa koordinaattoriksi nimetylle henkilölle.
            
         
         
            13 artikla
            Pääsy päämarkkinatakaajien verkostoon
            
               1.   Päätös hakijan sisällyttämisestä päämarkkinatakaajien verkoston luetteloon tehdään kahden kuukauden kuluessa asiaa koskevan hakemuksen jättämisestä. Jos hakijaa pyydetään toimittamaan lisätietoja 12 artiklan 3 kohdan mukaisesti, kyseistä hakijaa koskevan päätöksen määräajan kuluminen keskeytetään kyseisten lisätietojen toimittamispäivään saakka. Jos hakija ilmoittaa komissiolle katsovansa, että hakemus on täydellinen, päätös tehdään kahden kuukauden kuluessa. Päätös annetaan tiedoksi hakijalle.
               Hyväksymättä jättämistä koskeva päätös on perusteltava.
            
            
               2.   Ajantasainen luettelo päämarkkinatakaajien verkoston jäsenistä julkaistaan kerran vuodessa Euroopan unionin virallisessa lehdessä.
            
            
               3.   Vuosittaisia tarkastuksia varten päämarkkinatakaajia pyydetään toimittamaan komissiolle vakuutus siitä, että ne täyttävät edelleen kaikki 4 artiklassa säädetyt hyväksyttävyyskriteerit.
            
         
         
            14 artikla
            Seuranta
            Komissio voi suorittaa tai nimetä kolmannen osapuolen suorittamaan tarkastuksia sen todentamiseksi, että päämarkkinatakaajien verkoston jäsenet noudattavat tätä päätöstä. Päämarkkinatakaajien verkoston jäsenten on tehtävä yhteistyötä näiden tarkastusten yhteydessä ja helpotettava niiden suorittamista erityisesti antamalla tarvittavat tiedot sekä pääsyn niihin.
            Kunkin päämarkkinatakaajien verkoston jäsenen on
            
                        a)
                     
                     
                        toimitettava komissiolle riskiraja, joka on asetettu kaupankäyntitoiminnalle unionin ja Euratomin velkapapereilla 5 artiklan c alakohdassa tarkoitettujen unionin päämarkkinatakaajia koskevien yleisten ehtojen mukaisesti;
                     
                  
                        b)
                     
                     
                        ilmoitettava komissiolle kaikista Euroopan arvopaperimarkkinaviranomaisen unionissa tunnustamien luottoluokituslaitosten tekemistä luottoluokituksen alennuksista;
                     
                  
                        c)
                     
                     
                        ilmoitettava viipymättä komissiolle kaikista siitä seuranneista 4 artiklassa säädettyjen hyväksyttävyyskriteerien noudattamatta jättämisistä.
                     
                  Hyväksymällä GTC-ehdot päämarkkinatakaaja antaa suostumuksensa mahdollisiin tarkastuksiin ja todentamisiin, jotka liittyvät sen komissiolle GTC-ehtojen mukaisten raportointivelvoitteiden mukaisesti toimittamiin tietoihin, erityisesti niiden tietojen osalta, joita käytetään sen suorituskyvyn arviointiin jälkimarkkinoilla.
         
         
            15 artikla
            Jäsenyyden tilapäinen keskeyttäminen ja sulkeminen päämarkkinatakaajien verkoston ulkopuolelle
            
               1.   Päämarkkinatakaajan jäsenyys päämarkkinatakaajien verkostossa voidaan keskeyttää tilapäisesti seuraavissa tapauksissa:
               
                           a)
                        
                        
                           edellä 5 artiklan e alakohdan iii alakohdassa tarkoitetun menettelyn aloittaminen päämarkkinatakaajaa vastaan;
                        
                     
                           b)
                        
                        
                           sellaisen menettelyn aloittaminen, joka voi johtaa verkoston jäsenyyden tai 4 artiklan c alakohdassa tarkoitetun mekanismin jäsenyyden lakkaamiseen.
                        
                     Päämarkkinatakaajaa pyydetään jäsenyyden keskeyttämistä edeltävällä ilmoituksella esittämään huomautuksensa määräajassa, joka on vähintään seitsemän päivää ilmoituksen vastaanottamisesta. Jäsenyyden keskeyttämispäätös tulee voimaan ensimmäisenä työpäivänä sen jälkeen, kun ilmoitus on annettu tiedoksi päämarkkinatakaajalle, joka ei noudata vaatimuksia.
               Jäsenyyden keskeytys voidaan kumota päämarkkinatakaajan pyynnöstä. Päämarkkinatakaajan on toimitettava riittävät todisteet siitä, että tapauksen mukaan ensimmäisen alakohdan a alakohdassa tarkoitettu menettely ei ole enää vireillä eikä siitä ole aiheutunut markkinatakaajan, jonka jäsenyys on keskeytetty, osalta minkäänlaista seuraamusta, tai että ensimmäisen alakohdan b alakohdassa tarkoitettu menettely ei ole enää vireillä eikä ole johtanut verkoston jäsenyyden tai 4 artiklan c alakohdassa tarkoitetun mekanismin jäsenyyden lakkaamiseen. Esitetyt todisteet arvioidaan ja niistä tehdään päätös 15 työpäivän kuluessa pyynnön esittämisestä.
            
            
               2.   Päämarkkinatakaaja suljetaan päämarkkinatakaajien verkoston ulkopuolelle seuraavissa tapauksissa:
               
                           a)
                        
                        
                           päämarkkinatakaaja ei enää täytä jotakin 4 artiklassa tarkoitetuista edellytyksistä;
                        
                     
                           b)
                        
                        
                           päämarkkinatakaaja suljetaan verkoston ulkopuolelle Euroopan parlamentin ja neuvoston asetuksen (EU, Euratom) 2018/1046 (18) 135–142 artiklan nojalla.
                        
                     
            
               3.   Päämarkkinatakaajien verkoston ulkopuolelle sulkemisessa sovelletaan 2 kohdassa tarkoitetuissa tapauksissa seuraavaa menettelyä:
               
                           a)
                        
                        
                           päämarkkinatakaajaa pyydetään verkoston ulkopuolelle sulkemista edeltävällä ilmoituksella esittämään huomautuksensa määräajassa, joka on vähintään seitsemän päivää ilmoituksen vastaanottamisesta;
                        
                     
                           b)
                        
                        
                           päätös verkoston ulkopuolelle sulkemisesta annetaan tiedoksi päämarkkinatakaajalle. Päätös verkoston ulkopuolelle sulkemisesta tulee voimaan ensimmäisenä työpäivänä sen jälkeen, kun ilmoitus on annettu tiedoksi päämarkkinatakaajalle, joka ei noudata vaatimuksia.
                        
                     
            
               4.   Päämarkkinatakaaja voidaan päämarkkinatakaajien verkoston ulkopuolelle seuraavissa tapauksissa:
               
                           a)
                        
                        
                           se ei noudata 5 artiklassa säädettyjä velvoitteita;
                        
                     
                           b)
                        
                        
                           se syyllistyy Euroopan parlamentin ja neuvoston asetuksen (EU) N:o 596/2014 (19) 30 artiklassa tarkoitettuun rikkomiseen, josta on päätetty asianomaisen toimivaltaisen viranomaisen tekemässä lopullisessa päätöksessä;
                        
                     
                           c)
                        
                        
                           toimivaltainen viranomainen on tehnyt lopullisen päätöksen 5 artiklan e alakohdan v alakohdassa tarkoitetun menettelyn seurauksena tai rahanpesun ja terrorismin rahoituksen torjuntaa koskeviin lakeihin ja asetuksiin liittyen;
                        
                     
                           d)
                        
                        
                           5 artiklan e alakohdan vi alakohdan säännöksiä ei ole noudatettu; tai
                        
                     
                           e)
                        
                        
                           on ilmaistu tietoja, joihin sovelletaan 5 artiklan f alakohdan mukaista salassapitovelvollisuutta.
                        
                     
            
               5.   Edellä 4 kohdassa tarkoitetuissa tapauksissa sovelletaan seuraavaa menettelyä:
               
                           a)
                        
                        
                           Asianomaisen päämarkkinatakaajalle lähetetään ilmoitus, jossa ilmoitetaan noudattamatta jättämisen perusteet ja asetetaan huomautusten esittämiselle vähintään seitsemän päivän määräaika siitä päivästä, jona päämarkkinatakaaja on vastaanottanut ilmoituksen.
                        
                     
                           b)
                        
                        
                           Mahdolliset toimitetut huomautukset huomioon ottaen päämarkkinatakaajalle lähetetään varoitus, jossa sitä kehotetaan ryhtymään asiaankuuluviin korjaaviin toimenpiteisiin asiaankuuluvien kriteerien ja/tai velvoitteiden palauttamiseksi ja/tai noudattamisen varmistamiseksi.
                        
                     
                           (c)
                        
                        
                           Päämarkkinatakaajan on ilmoitettava korjaavista toimenpiteistä, jotka se aikoo toteuttaa asetetussa määräajassa, joka on vähintään yksi viikko varoituksen vastaanottamisesta.
                        
                     
                           d)
                        
                        
                           Jos tietoja ei ole toimitettu c alakohdassa tarkoitetussa määräajassa, päämarkkinatakaajalle lähetetään toinen varoitus, jossa sitä kehotetaan toteuttamaan b alakohdassa tarkoitetut korjaavat toimenpiteet. Edellä c alakohtaa sovelletaan soveltuvin osin.
                        
                     
                           e)
                        
                        
                           Päämarkkinatakaajan on toimitettava riittävät todisteet korjaavien toimenpiteiden toteuttamisesta asetetussa määräajassa, joka on vähintään yksi kuukausi b alakohdassa tarkoitetun varoituksen tiedoksiantamispäivästä. Jos todisteita ei esitetä lainkaan tai ne eivät ole riittäviä, päämarkkinatakaajalle lähetetään verkoston ulkopuolelle sulkemista edeltävä ilmoitus sekä kehotus esittää huomautukset vähintään seitsemän päivän kuluessa ilmoituksen vastaanottamisesta. Mahdolliset toimitetut huomautukset huomioon ottaen voidaan tehdä päätös vaatimukset noudattamatta jättäneen päämarkkinatakaajan sulkemisesta päämarkkinatakaajien verkoston ulkopuolelle.
                        
                     
                           f)
                        
                        
                           Verkoston ulkopuolelle sulkemista koskeva päätös on perusteltava.
                        
                     
                           g)
                        
                        
                           Päätös verkoston ulkopuolelle sulkemisesta tulee voimaan ensimmäisenä työpäivänä sen jälkeen, kun se on annettu tiedoksi verkoston ulkopuolelle suljetulle päämarkkinatakaajalle.
                        
                     
            
               6.   Edellä olevan 1 kohdan mukainen jäsenyyden tilapäinen keskeyttäminen, 2–6 kohdan mukainen jäsenyyden ulkopuolelle sulkeminen ja päämarkkinatakaajien verkoston jäsenyydestä eroaminen 7 artiklan e alakohdan mukaisesti eivät vaikuta asianomaisen päämarkkinatakaajan oikeuksiin ja velvollisuuksiin sellaisten sopimusten osalta, jotka on tehty ennen kuin jäsenyyden ulkopuolelle sulkeminen tai tilapäinen keskeyttäminen taikka jäsenyydestä eroaminen tulee voimaan.
            
            
               7.   Jäsenyyden tilapäinen keskeyttäminen ei johda 5 artiklan f alakohdan ja 14 artiklan mukaisten velvoitteiden keskeyttämiseen.
            
         
         5 LUKU
         
            SIIRTYMÄSÄÄNNÖKSET
         
         
            16 artikla
            Siirtymäsäännös
            Sen jälkeen kun on julkaistu luettelo 13 artiklan mukaisesti ja kunnes komissiolla on käytettävissään riittävät tiedot 8 artiklan mukaisten hyväksyttävyyskriteerien täyttymisen arvioimiseksi, kukin 4 artiklan mukaiset hyväksyttävyyskriteerit täyttävä päämarkkinatakaajien verkoston jäsen voi pääjärjestäjänä ja järjestäjänä.
            Tätä päätöstä sovelletaan lainanottoon ja velanhoitoon liittyviin komission toimiin, jotka käynnistetään sen päivän jälkeen, jona luettelo on julkaistu ensimmäisen kerran 13 artiklan mukaisesti. Kyseiseen ajankohtaan asti markkinatakaajat nimitetään lainanottoa ja velanhoitoa varten nykyisten lainaohjelmien puitteissa käytössä olevan sisäisen toimintakehyksen mukaisesti.
         
         
            17 artikla
            Loppusäännös
            Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 14 päivänä huhtikuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 193, 30.7.2018, s. 1.
         
            (2)  Neuvoston päätös (EU, Euratom) 2020/2053, annettu 14 päivänä joulukuuta 2020, Euroopan unionin omien varojen järjestelmästä ja päätöksen 2014/335/EU, Euratom kumoamisesta (EUVL L 424, 15.12.2020, s. 1).
         
            (3)  Neuvoston asetus (EU) 2020/2094, annettu 14 päivänä joulukuuta 2020, Euroopan unionin elpymisvälineen perustamisesta covid-19-kriisin jälkeisen elpymisen tukemiseksi (EUVL L 433 I, 22.12.2020, s. 23).
         
            (4)  Euroopan parlamentin ja neuvoston asetus (EU) 2021/241, annettu 12 päivänä helmikuuta 2021, elpymis- ja palautumistukivälineen perustamisesta (EUVL L 57, 18.2.2021, s. 17).
         
            (5)  Neuvoston asetus (EU) N:o 407/2010, annettu 11 päivänä toukokuuta 2010, Euroopan rahoituksenvakautusmekanismin perustamisesta (EUVL L 118, 12.5.2010, s. 1).
         
            (6)  Neuvoston asetus (EY) N:o 332/2002, annettu 18 päivänä helmikuuta 2002, järjestelystä keskipitkän ajan rahoitustuen myöntämiseksi jäsenvaltioiden maksutaseille (EYVL L 53, 23.2.2002, s. 1).
         
            (7)  Neuvoston asetus (EY, Euratom) N:o 480/2009, annettu 25 päivänä toukokuuta 2009, takuurahaston perustamisesta ulkosuhteisiin liittyville hankkeille (EUVL L 145, 10.6.2009, s. 10).
         
            (8)  Euroopan parlamentin ja neuvoston päätös (EU) 2020/701, annettu 25 päivänä toukokuuta 2020, makrotaloudellisen rahoitusavun myöntämisestä laajentumis- ja naapuruuskumppaneille covid-19-pandemian yhteydessä (EUVL L 165, 27.5.2020, s. 31).
         
            (9)  Neuvoston asetus (EU) 2020/672, annettu 19 päivänä toukokuuta 2020, eurooppalaisen hätätilasta aiheutuvien työttömyysriskien lieventämisen tilapäisen tukivälineen (SURE) perustamisesta covid-19:n leviämisen seurauksena (EUVL L 159, 20.5.2020, s. 1)
         
            (10)  Neuvoston päätös 77/270/Euratom, tehty 29 päivänä maaliskuuta 1977, komission valtuuttamisesta ottamaan Euratom-lainoja ydinlaitosten rahoittamiseen osallistumiseksi (EYVL L 88, 6.4.1977, s. 9).
         
            (11)  Ks. erityisesti, Euroopan parlamentin ja neuvoston asetus (EU) N:o 575/2013, annettu 26 päivänä kesäkuuta 2013, luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta (EUVL L 176, 27.6.2013, s. 1).
         
            (12)  Ks. erityisesti Euroopan keskuspankin asetus (EU) N:o 468/2014, annettu 16 päivänä huhtikuuta 2014, kehyksen perustamisesta yhteiseen valvontamekanismiin kuuluvalle yhteistyölle Euroopan keskuspankin ja kansallisten toimivaltaisten viranomaisten välillä sekä kansallisten nimettyjen viranomaisten kanssa (YVM-kehysasetus) (EUVL L 141, 14.5.2014, s. 1) ja neuvoston asetus (EU) N:o 1024/2013, annettu 15 päivänä lokakuuta 2013, luottolaitosten vakavaraisuusvalvontaan liittyvää politiikkaa koskevien erityistehtävien antamisesta Euroopan keskuspankille (EUVL L 287, 29.10.2013, s. 63).
         
            (13)  Euroopan parlamentin ja neuvoston asetus (EU) N:o 575/2013, annettu 26 päivänä kesäkuuta 2013, luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta (EUVL L 176, 27.6.2013, s. 1).
         
            (14)  Euroopan parlamentin ja neuvoston direktiivi 2002/87/EY, annettu 16 päivänä joulukuuta 2002, finanssiryhmittymään kuuluvien luottolaitosten, vakuutusyritysten ja sijoituspalveluyritysten lisävalvonnasta sekä neuvoston direktiivien 73/239/ETY, 79/267/ETY, 92/49/ETY, 92/96/ETY, 93/6/ETY ja 93/22/ETY ja Euroopan parlamentin ja neuvoston direktiivien 98/78/EY ja 2000/12/EY muuttamisesta (EUVL L 35, 11.2.2003, s. 1).
         
            (15)  Euroopan parlamentin ja neuvoston direktiivi 2013/36/EU, annettu 26 päivänä kesäkuuta 2013, oikeudesta harjoittaa luottolaitostoimintaa ja luottolaitosten ja sijoituspalveluyritysten vakavaraisuusvalvonnasta, direktiivin 2002/87/EY muuttamisesta sekä direktiivien 2006/48/EY ja 2006/49/EY kumoamisesta (EUVL L 176, 27.6.2013, s. 338).
         
            (16)  Euroopan parlamentin ja neuvoston asetus (EU) 2015/2365, annettu 25 päivänä marraskuuta 2015, arvopapereilla toteutettavien rahoitustoimien ja uudelleenkäytön raportoinnista ja läpinäkyvyydestä sekä asetuksen (EU) N:o 648/2012 muuttamisesta (EUVL L 337, 23.12.2015, s. 1).
         
            (17)  Komission delegoitu asetus (EU) 2017/583, annettu 14 päivänä heinäkuuta 2016, rahoitusvälineiden markkinoista annetun Euroopan parlamentin ja neuvoston asetuksen (EU) N:o 600/2014 täydentämisestä kauppapaikoille ja sijoituspalveluyrityksille joukkovelkakirjalainojen, strukturoitujen rahoitustuotteiden, päästöoikeuksien ja johdannaisten osalta asetettavia avoimuusvaatimuksia koskevilla teknisillä sääntelystandardeilla (EUVL L 87, 31.3.2017, s. 229).
         
            (18)  Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).
         
            (19)  Euroopan parlamentin ja neuvoston asetus (EU) N:o 596/2014, annettu 16 päivänä huhtikuuta 2014, markkinoiden väärinkäytöstä (markkinoiden väärinkäyttöä koskeva asetus) sekä Euroopan parlamentin ja neuvoston direktiivin 2003/6/EY ja komission direktiivien 2003/124/EY, 2003/125/EY ja 2004/72/EY kumoamisesta (EUVL L 173, 12.6.2014, s. 1).
      
      
         
            LIITE
            1.   Velvoite ostaa puolivuosittain painotetun keskiarvon mukaisesti laskettuna vähintään 0,05 prosenttia unionin ja/tai euratomin huutokauppaamista määristä
            
            
                        a)
                     
                     
                        Huutokaupat on toteutettava komission valitseman huutokaupan ylläpitäjän, jäljempänä ’huutokaupan ylläpitäjä’, ylläpitämässä huutokauppajärjestelmässä.
                     
                  
                        b)
                     
                     
                        Osallistuminen huutokauppoihin ja huutokaupattujen velkapaperien osto tapahtuu huutokaupan ylläpitäjän laatimien ja komission vahvistamien huutokauppasääntöjen mukaisesti. Päämarkkinatakaajien on sitouduttava huutokauppasääntöihin ja noudatettava niitä.
                     
                  
                        c)
                     
                     
                        Kaikkien päämarkkinatakaajien olisi ymmärrettävä, että ne toimivat ja osallistuvat huutokauppoihin omalla vastuullaan ja että komissio ei ole millään tavoin vastuussa huutokaupan osallistujan päätöksistä eikä varsinkaan mahdollisista välittömistä tai välillisistä tappioista, jotka liittyvät kyseisten osallistujien toteuttamiin transaktioihin.
                     
                  
                        d)
                     
                     
                        Päämarkkinatakaajien on toteutettava kaikki toimenpiteet sen varmistamiseksi, että ne pystyvät osallistumaan huutokauppaan, ja erityisesti tehtävä sopimukset huutokaupan ylläpitäjän kanssa, toteutettava kaikki tarvittavat toimenpiteet ja muodollisuudet osallistuakseen huutokauppoihin ja otettava käyttöön tekninen infrastruktuuri osallistumista varten.
                     
                  
                        e)
                     
                     
                        Komissio ei vastaa päämarkkinatakaajalle aiheutuvista kustannuksista tai tähän kohdistuvasta vastuusta, jotka liittyvät huutokaupan ylläpitäjän ja päämarkkinatakaajan välisiin sopimuksin tai huutokaupan tekniseen infrastruktuuriin.
                     
                  
                        f)
                     
                     
                        Päämarkkinatakaajat voidaan vapauttaa 5 artiklan a alakohdan mukaisten velvoitteidensa täyttämisestä ainoastaan ylivoimaisen esteen sattuessa, jollaiseksi ei etenkään lueta infrastruktuuriin liittyviä toimintahäiriöitä tai teknisiä kysymyksiä.
                     
                  
                        g)
                     
                     
                        Päämarkkinatakaajien asianomaisen puolivuotiskauden aikana ostamaa määrää koskevat laskelmat painotetaan seuraavan taulukon mukaisesti:
                        
                  
                        h)
                     
                     
                        Tätä laskelmaa sovelletaan kuuden kuukauden jaksoihin, jotka ulottuvat tammikuusta kesäkuuhun ja heinäkuusta joulukuuhun, lukuun ottamatta ensimmäistä jaksoa, joka alkaa ensimmäisestä huutokaupasta seuraavan kuuden kuukauden jakson loppuun saakka.
                     
                  2.   Raportointivelvoitteet
            
            
                        a)
                     
                     
                        Päämarkkinatakaajien on pyynnöstä toimitettava tiedot riskirajasta, jonka kyseinen päämarkkinatakaaja on asettanut positioidensa hallintaa varten unionin ja Euratomin velkapapereiden kaupankäyntitoiminnalle, sekä siitä, missä määrin riskirajaa käytetään. Toimitettavat tiedot eritellään tietopyynnössä.
                     
                  
                        b)
                     
                     
                        Päämarkkinatakaajien on ilmoitettava välittömästi komissiolle, jos jokin EAMV:n asetuksen (EY) N:o 1060/2009 (1) 18 artiklan 3 kohdan mukaisesti tunnustamista ulkopuolisista luottoluokituslaitoksista nostaa tai laskee niiden luottoluokitusta.
                     
                  
                        c)
                     
                     
                        Päämarkkinatakaajien on viipymättä ilmoitettava komissiolle 4 artiklassa säädettyjen hyväksyttävyyskriteerien noudattamatta jättämisestä.
                     
                  
                        d)
                     
                     
                        Päämarkkinatakaajien on toimitettava komissiolle kaikki hakulomakkeessa ilmoitettujen yhteystietojen muutokset kahden viikon kuluessa muutoksen voimaantulopäivästä käyttämällä hakulomakkeen liitteenä olevaa mallia.
                     
                  
                        e)
                     
                     
                        Päämarkkinatakaajien on toimitettava komissiolle tämän pyynnöstä kaikki tiedot, jotka koskevat niiden toimintaa päämarkkinatakaajina, erityisesti toimintaa unionin ja Euratomin velkapaperien ensi- tai jälkimarkkinoilla.
                     
                  
               (1)  Euroopan parlamentin ja neuvoston asetus (EY) N:o 1060/2009, annettu 16 päivänä syyskuuta 2009, luottoluokituslaitoksista (EUVL L 302, 17.11.2009, s. 1); Luettelo on saatavilla osoitteessahttps://www.esma.europa.eu/supervision/credit-rating-agencies/risk.